text: Copenhell
  
  publiceret: 2023-08-17 15:44:30+02:00
  Copenhell er en dansk rock- og heavy metal-festival, der finder sted hver sommer på Refshaleøen i København. I 2024 afholdes festivalen fra 19. til 22. juni.
  Copenhell fandt første gang sted i 2010 med ca. 4.000 gæster og er siden vokset betragteligt. I 2013 var der ca. 13.000 besøgende, i 2016 var tallet steget til ca. 20.000, og i 2019 passerede tilskuertallet 25.000. I 2020 og 2021 blev festivalen aflyst pga. coronapandemien. I 2023 spillede 76 bands for i alt 38.000 tilskuere. I 2010 varede festivalen 2 dage; den er efterfølgende udvidet til først 3 og siden 4 dage. 
  Copenhell består af scenerne Helvíti (hovedscenen), Hades, Pandæmonium (siden 2012) og Gehenna (siden 2022), og der bliver spillet alt fra hardrock til dødsmetal. Festivalen har fra begyndelsen givet plads til både kendte og mindre kendte bands.
  Af større navne, der i tidens løb har spillet på Copenhell, kan nævnes Metallica, Guns N' Roses, Iron Maiden, Kiss, Black Sabbath, Megadeth, Anthrax, Judas Priest, Scorpions, Saxon, System Of A Down, Mastodon, King Diamond og Slayer.